[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 11.1.2006

SEK(2006) 19 endelig

KOMMISSIONENS UDTALELSE

om et uforholdsmæssigt stort underskud i Det Forenede Kongerige

KOMMISSIONENS UDTALELSE

om et uforholdsmæssigt stort underskud i Det Forenede Kongerige

GENERELLE BETRAGTNINGER

1. I traktatens artikel 104 fastsættes proceduren i forbindelse med uforholdsmæssigt store underskud for at sikre, at medlemsstaterne undgår uforholdsmæssigt store offentlige underskud, og at de korrigerer sådanne underskud, når de opstår. Proceduren i forbindelse med uforholdsmæssigt store underskud er yderligere specificeret i Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud[1], der indgår som led i stabilitets- og vækstpagten. Mens de fleste bestemmelser gælder for Det Forenede Kongerige på samme måde som for andre lande, der ikke deltager i euroområdet, anføres det imidlertid i nr. 5 i protokollen om visse bestemmelser vedrørende Det Forenede Kongerige, at forpligtelsen efter traktatens artikel 104, stk. 1, ikke finder anvendelse på Det Forenede Kongerige, medmindre det går over til tredje fase af den økonomiske og monetære union[2]. I anden fase af den økonomiske og monetære union skal Det Forenede Kongerige i henhold til traktatens artikel 116, stk. 4, i stedet for "bestræbe sig på at undgå uforholdsmæssigt store underskud". Proceduren i forbindelse med uforholdsmæssigt store underskud gælder for Det Forenede Kongerige på finansårsbasis (fra april til marts).

2. I henhold til artikel 104, stk. 2, skal Kommissionen undersøge, om budgetdisciplinen overholdes på grundlag af følgende to kriterier: (a) hvorvidt den procentdel, som det forventede eller faktiske offentlige underskud udgør af bruttonationalproduktet (BNP), overstiger referenceværdien på 3 % (medmindre denne procentdel er faldet væsentligt og vedvarende og har nået et niveau, der ligger tæt på referenceværdien; eller, alternativt, overskridelsen af referenceværdien kun er exceptionel og midlertidig, og nævnte procentdel fortsat ligger tæt på referenceværdien); (b) hvorvidt den procentdel, som den offentlige gæld udgør af bruttonationalproduktet, overstiger referenceværdien på 60 %, (medmindre denne procentdel mindskes tilstrækkeligt og nærmer sig referenceværdien med en tilfredsstillende hastighed).

3. Det fastsættes i artikel 104, stk. 3, at Kommissionen udarbejder en rapport, hvis en medlemsstat ikke opfylder kravene i forbindelse med et af eller begge disse kriterier. I Kommissionens rapport "tages der ligeledes hensyn til, om det offentlige underskud overstiger de offentlige investeringsudgifter, samt til alle andre relevante forhold, herunder medlemsstatens økonomiske og budgetmæssige situation på mellemlang sigt" som yderligere tydeliggjort i artikel 2, stk. 3, i ovennævnte forordning. Forordningen fastsætter også, at der i rapporten skal tages passende hensyn til alle andre faktorer, der efter den pågældende medlemsstats opfattelse er relevante for en grundig kvalitativ vurdering af overskridelsen af referenceværdien, og som medlemsstaten har gjort gældende over for Kommissionen og Rådet.

4. På grundlag af de data, som de britiske myndigheder indberettede i august 2005, og en foreløbig økonomisk vurdering, der var foretaget af Kommissionens tjenestegrene, vedtog Kommissionen den 21. september 2005 en rapport efter artikel 104, stk. 3, vedrørende Det Forenede Kongerige.

5. Derefter, og i overensstemmelse med artikel 104, stk. 4, afgav Det Økonomiske og Finansielle Udvalg en udtalelse om Kommissionens rapport den 30. september 2005.

6. Traktatens artikel 104, stk. 5, fastsætter, at Kommissionen skal afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. For at konkludere om der er eller kan opstå et uforholdsmæssigt stort underskud, bør der tages hensyn til: (i) konklusionerne i Kommissionens rapport efter artikel 104, stk. 3, og (ii) Det Økonomiske og Finansielle Udvalgs udtalelse om Kommissionens rapport. På grundlag af disse elementer og på baggrund af efterårsprognoserne fra 2005 fra Kommissionens tjenestegrene (offentliggjort den 17. november 2005) har Kommissionen anstillet en række betragtninger vedrørende Det Forenede Kongerige.

BETRAGTNINGER VEDRØRENDE DET FORENEDE KONGERIGE

7. Efter ophævelsen af den tidligere underskudsprocedure vedrørende Det Forenede Kongerige i maj 1998 ændredes den britiske offentlige saldo fra en komfortabel overskudssituation i slutningen af 1990'erne til et underskud på 3,2 % af BNP i 2003/04[3],[4]. Denne udvikling svarede til en ændring af den strukturelle saldo på omkring 4 procentpoint af BNP i perioden mellem 1999/00 og 2003/04. I disse år øgedes de offentlige udgifter fra mindre end 40 % til omkring 43 % af BNP. I samme periode voksede de offentlige faste bruttoinvesteringer fra 1,2 % til 1,6 % af BNP; den offentlige bruttogældskvote faldt til 37,6 % af BNP i 2002/03 og har siden været stigende. Denne udvikling kombineret med renteudviklingen medførte, at rentebetalingerne faldt fra 2,9 % til 2,0 % af BNP i den betragtede periode. Som følge af at underskuddet i 2003/04 oversteg referenceniveauet indledte Kommissionen underskudsproceduren med den i artikel 104, stk. 3, omhandlede rapport, der blev udarbejdet i april 2004[5]. Da bedømmelsen på det tidspunkt imidlertid var, at overskridelsen af tærsklen på 3 % af BNP var lille og sandsynligvis midlertidig, vurderedes det, at underskuddet ikke var uforholdsmæssigt stort.

8. I finansåret 2004/05 lå det offentlige underskud ifølge de data, Det Forenede Kongerige indberettede i august 2005, fortsat på 3,2 % af BNP[6], igen en overskridelse af referenceværdien på 3 % af BNP. Det tal, Det Forenede Kongerige har indberettet for underskuddet i finansåret 2004/05, tyder umiddelbart på et uforholdsmæssigt stort underskud i traktatens og stabilitets- og vækstpagtens forstand. Kommissionen vedtog derfor en rapport den 21. september 2005 i overensstemmelse med artikel 104, stk. 3, hvori den vurderer, om traktatens krav vedrørende underskuds- og gældskriterierne er opfyldt[7]. Det noteredes i rapporten, at selv om underskuddet var større end traktatens referenceværdi på 3 % af BNP, lå det tæt på denne værdi. Overskridelsen af referenceværdien på 3 % af BNP var ikke exceptionel. Den var specielt ikke en følge af en usædvanlig begivenhed, som var uden for de britiske myndigheders kontrol, og den var heller ikke et resultat af et alvorligt økonomisk tilbageslag. Væksten på 3,2 % i 2004 skønnedes at have været højere end den potentielle vækst, og det samme var tilfældet i finansåret 2004/05. Outputgabet i 2004 blev anslået til at være positivt. Med hensyn til spørgsmålet om, hvorvidt underskuddet var midlertidigt, forventedes det på grundlag af en foreløbig opdatering af de økonomiske og budgetmæssige udsigter for Det Forenede Kongerige, at underskuddet ville fortsætte frem til 2005/06 og 2006/07.

9. Det Økonomiske og Finansielle Udvalg afgav i henhold til artikel 104, stk. 4, sin udtalelse om Kommissionens rapport den 30. september 2005, der svarer til vurderingen i Kommissionens rapport, og hvori det anføres, at det uforholdsmæssigt store underskud ikke kunne anses for at være midlertidigt. Udvalget anbefalede alligevel, at man burde afvente, at Kommissionens efterårsprognoser for 2005 forelå, inden der blev taget yderligere skridt i proceduren i forbindelse med uforholdsmæssigt store underskud.

10. I Kommissionens efterårsprognoser fra 2005, hvori det antages, at Det Forenede Kongeriges finanspolitik forbliver som bebudet, skønnedes underskuddet at vokse til lige under 3,5 % af BNP i 2005/06 og fortsat at ligge over 3 % af BNP i 2006/07. Disse fremskrivninger bekræftede den vurdering, som Kommissionen anførte i sin rapport efter artikel 104, stk. 3, og den udtalelse, som Det Økonomiske og Finansielle Udvalg afgav efter artikel 104, stk. 4, nemlig at underskuddet forventedes at forblive over 3 % af BNP i 2005/06 og 2006/07 og derfor ikke var midlertidigt. På grundlag af disse fremskrivninger bekræftes det, at overskridelsen af referenceværdien på 3 % af BNP hverken er exceptionel eller midlertidig, selvom underskuddet ligger tæt på referenceværdien.

11. Efter fremlæggelsen af efterårsprognoserne fra Kommissionens tjenestegrene bebudede Det Forenede Kongerige finanspolitiske foranstaltninger i Pre-Budget Report, der blev forelagt parlamentet den 5. december. Målt netto repræsenterer de britiske myndigheders udgifter til disse foranstaltninger sammenlignet med udgangssituationen for den bebudede politik (som medregnet i efterårsprognoserne) en lempelse af politikken på lige under 0,1 procentpoint af BNP i indeværende finansår og en stramning af politikken på 0,1 procentpoint af BNP i 2006/07. Ifølge Pre-Budget Report forventer de britiske myndigheder, at underskuddet vil ligge under 3 % i 2006/07. Når der tages hensyn til disse foranstaltninger, som alle er af strukturel karakter, er det ikke desto mindre fortsat Kommissionens vurdering, at underskuddet i 2006/07 forventes at overskride 3 % af BNP - omkring 3,1 % af BNP - og derfor ikke er midlertidigt.

12. I overensstemmelse med bestemmelserne i traktaten og stabilitets- og vækstpagten analyserede Kommissionen i sin rapport også "relevante faktorer". I overensstemmelse med stabilitets- og vækstpagten kan disse forhold kun tages i betragtning i de trin, der fører frem til beslutningen om eksistensen af et uforholdsmæssigt stort underskud, hvis dobbeltbetingelsen - at underskuddet forbliver tæt på referenceværdien, og at overskridelsen er midlertidig - er fuldstændig opfyldt. I Det Forenede Kongeriges tilfælde er dobbeltbetingelsen ikke opfyldt. Andre relevante faktorer tages derfor ikke i betragtning i denne udtalelse. Analysen viser derfor, at underskudskriteriet i traktaten ikke er opfyldt.

13. Den offentlige gældskvote ligger derimod fortsat et godt stykke under referenceværdien på 60 % (tallene fra august viser en kvote på 40,8 % af BNP i finansåret 2004/05), selv om der er en stigende tendens på baggrund af de faktiske og fremskrevne primære underskud. I Kommissionens efterårsprognoser er gældskvoten fremskrevet til at blive på omkring 44,5 % af BNP i 2007/08.

KONKLUSION

14. Overvågningen af budgetsituationen i Det Forenede Kongerige og specielt undersøgelsen af, om kriterierne i artikel 104, stk. 2, er opfyldt, har foranlediget Kommissionen til at udarbejde en rapport i overensstemmelse med traktatens artikel 104, stk. 3. Med henvisning til sin egen rapport, Det Økonomiske og Finansielle Udvalgs udtalelse, Kommissionens tjenestegrenes efterårsprognoser fra 2005 og Det Forenede Kongeriges Pre-Budget Report fra december 2005 finder Kommissionen, at der foreligger et uforholdsmæssigt stort underskud i Det Forenede Kongerige.

[1] EFT L 209 af 2.8.1997, s. 6. Forordning som ændret ved forordning (EF) nr. 1056/2005 (EFT L 174 af 7.7.2005, s. 5). Der er også taget hensyn til Det Økonomiske og Finansielle Udvalgs udtalelse om "Specifikationer om gennemførelsen af stabilitets- og vækstpagten og retningslinjerne for indhold og form af stabilitets- og konvergensprogrammerne" ("adfærdskodeks"), der blev godkendt af Økofin-Rådet den 11. oktober 2005.

[2] http://europa.eu.int/eur-lex/en/treaties/selected/livre340.html

[3] Meddelelse i forbindelse med underskudsproceduren fra august 2005, nedjusteret fra 3,3 % af BNP. Det Forenede Kongeriges data fra august blev godkendt af Eurostat den 26. september 2005.

[4] De faktiske britiske data for den offentlige saldo, der er indberettet her, følger Eurostat-beslutningen af 14. juli 2000 om fordeling af UMTS-indtægter. Det Forenede Kongerige har generelt ikke anvendt denne beslutning i den indenlandske præsentation af de offentlige finanser, og det betyder, at nettolångivningen efter en Eurostatopgørelsesmetode er omtrent 0,1 procentpoint af BNP pr. år lavere end indberettet i de britiske nationalregnskaber fra henholdsvis 2001 og 2001/02 og derefter.

[5] Se: http://europa.eu.int/comm/economy_finance/about/activities/sgp/country/edp/edprep2004_uk.pdf

[6] Underskuddet for 2004/05 er blevet opjusteret efter meddelelsen i august. Underskuddet, der svarer til det, der blev indberettet i Pre-Budget Report fra december 2005, er på 3,3 % af BNP.

[7] Se http://www.ecfineuropa.cec/comm/economy_finance/about/activities/sgp/edp/com_rep_uk.pdf